Rasse-instituut kap Krieket SATer illustrasie. (AP Photo/Mahesh Kumar A.) Die Instituut vir Rasseverhoudinge (IRV) het Woensdag in ŉ verklaring gesê hy gaan aan die Internasionale Krieketraad skryf sodat daar moontlik teen Krieket Suid-Afrika opgetree kan word. Volgens die IRV het die beleërde nasionale krieketorganisasie in sy onlangse optrede versuim om die beginsels van die Internasionale Krieketraad (IKR) se grondwet te gehoorsaam. Krieket Suid-Afrika (KSA) is deesdae gereeld in nuusblaaie se visier weens wanbestuur, die afdanking en bedanking van mense in bestuursposisies, asook transformasie. Daarteenoor probeer die IKR waardes soos spanwerk, integriteit, aanspreeklikheid, regverdigheid en respek vir diversiteit bevorder. Die IRV meen weens jare lange wanbestuur en regeringsinmenging moes hierdie waardes aan die agterspeen begin suig. Meer onlangs het KSA aangekondig dat hy voortaan daartoe verbind sal wees om slegs swart konsultante aan te stel in ŉ poging om transformasie te versnel. Dit het daartoe gelei dat die burgerregteorganisasie AfriForum sy regspan opdrag gegee het om moontlike regstappe teen die organisasie te ondersoek. “Regverdigheid moes noodgedwonge pad vir ideologiese agendas maak, terwyl integriteit vir politieke opportunisme en manipulasie opsy staan. Daarbenewens word uitnemendheid en sportprestasies ook minder belangrik as politieke besluitneming geag,” lui die instituut se verklaring. Volgens die IRV se Hermann Pretorius het KSA voeling met die Suid-Afrikaanse publiek verloor. “Navorsing toon verreweg die meeste Suid-Afrikaners, trouens meer as 80%, verlang dat sport eerder op meriete as op ras gegrond moet word. Die vernietigende herinstelling van die rassemaatstaf in Suid-Afrikaanse sport is ŉ gevaarlike terugwaartse stap en laat eerlike Suid-Afrikaners met geen ander keuse nie as om op drastiese optrede aan te dring,” het Pretorius gesê. Pretorius meen oudpres. Nelson Mandela het die versoeningswaarde van sport begryp. “Dit is ŉ skande dat Suid-Afrikaanse sport, 25 jaar nadat die verenigingspotensiaal van sport só kragtig op Ellispark uitgebeeld is, nou in 2020 kan terugkeer na ŉ beleid wat vanpas is vir ŉ Verwoerdiaanse land.”